Viikon kirje 3.2.2022

What´s the time?

Mitä kello on? Niin kuulin ihmisäänen lähelläni kysyvän. Katsoin ympärilleni, en nähnyt ketään puhe-etäisyydellä. Jatkoin kävelyäni Belfastilaista katua pitkin hieman valppaampana.

Ymmärsin käveleväni kohti kadun laidassa olevaa sotilaiden bunkkeria, sementistä ja tiilistä rakennettua suojaa. Sen katon rajassa oli aukkoja tarkkailua varten. Oletan, että sen sisällä olleella nuorella sotilaalla ei ollut todellista tarvetta kysyä kellon aikaa, vaan saada hetken huvitusta odottamisen ja vartioimisen aikana. Ehkä siellä kopin sisällä hymyiltiin hämmennykselleni.

Vietin lukioaikana vaihto-oppilasvuoden Pohjois-Irlannissa. Siihen aikaan siellä oli protestanttien ja katolisten välillä ankaria väkivaltaisuuksia. Joka Jumalan aamu kuuntelimme uutisia öisistä kahakoinneista ja surmattujen määristä.

Kohtasin kuitenkin monia ihmisiä, jotka halusivat rakentaa rauhaa, yhteyttä ja sopua ihmisten välille. Eräs heistä oli herra Pinkerton perheineen. Hänellä oli suhteita ja halua kierrättää suomalista vaihto-oppilasta Londonderryn kaupungissa, missä vain runsas neljä vuotta aiemmin oli vietetty Verisunnuntaita murheellisin seurauksin. Kävimme kävelemässä kaupungin vanhalla muurilla, turvanamme oli pari asetta kantavaa sotilasta ja brittiarmeijan työntekijää. Muuten ei muurille ollut menemistä.

Tutustuimme katedraaliin, jossa sitä esittelevä pastori otti esiin kirkon aarteen, vieraskirjan, jossa oli kuningatar Elisabethin nimikirjoitus. Sain suuren kunnian kirjoittaa siihen oman nimeni. Varmasti nimikirjoitustani ei olisi kukaan kysellyt, ellei herra Pinkerton oisi ollut kanssani. Supliikkimiehenä Pinkerton loi yhteyksiä ja suhteita ihmisten välille ja rakensi omalla tavallaan rauhaa.

Pinkerton rohkaisi minua menemään kadunvarteen seuraamaan hautajaiskulkuetta, jossa saatettiin itseäni vuotta vanhempa nuorta naispoliisia. Tuon nuoren elämä päättyi katolta ampuneen tarkka-ampujan luotiin. Seisominen brittilipun värein maalatuilla kadun reunakivillä, on ollut minun elämäni lyhin ja syvin oppimäärä rauhasta.

Miten me, itse kukin meistä, voimme omilla lahjoillamme ja taidoillamme rakentaa rauhaa, yhteyttä ja toisten kunnioitusta eri tavoin ajattelevien ja uskovien välille? Sotilaan virsikirjassa oleva rukous rohkaisee ainakin rukoilemaan, mutta ehkä voisimme keksiä vielä jotakin konkreettisempia tekoja.

”Kaikkivaltias Jumala. Me rukoilemme siunaustasi kaikille niille, jotka tekevät työtä maailmanrauhan hyväksi. Anna heidän työnsä menestyä. Auta niitä, joilla on valtaa, käyttämään sitä oikein. Auta heitä toteuttamaan sinun tahtoasi, niin että keskinäinen luottamus ja rauha saavutettaisiin ja epäluulot, sodat, viha, väkivalta ja epäoikeidenmukaisuus häviäisivät. Herra anna rauha maan päälle.”

Meri Tirroniemi

Seurakuntapastori